Postojeći Zakon o gnojivima i poboljšivačima tla, („Narodne novine“, broj 163/03, 40/07, 81/13, 14/14, 32/19) uređuje kakvoću, kontrolu kakvoće, označavanje, promet i nadzor u prometu gnojiva (mineralnih i organskih) i poboljšivača tla te proizvodnju i nadzor organskih gnojiva i poboljšivača tla.

Nadalje, Uredba (EZ) br, 2003/2003 o gnojivima i Zakon o provedbi Uredbe (EZ) br. 2003/2003 o gnojivima, („Narodne novine“, broj 81/13, 32/19) uređuje stavljanje na tržište gnojiva koja nose oznaku „EZ gnojivo“ i svojim sastavom, kakvoćom i načinom proizvodnje udovoljava uvjetima propisanim Uredbom (EZ) br. 2003/2003 o gnojivima.

Obveza je uskladiti hrvatsko zakonodavstvo s pravnom stečevinom Europske unije, a sve kako bi se omogućilo adekvatnu i pravodobnu provedbu Uredbe (EU) 2019/1009 Europskog Parlamenta i Vijeća od 5. lipnja 2019. o utvrđivanju pravila o stavljanju gnojidbenih proizvoda EU-a na raspolaganje na tržištu te o izmjenama uredaba (EZ) br. 1069/2009 i (EZ) br. 1107/2009 i stavljanju izvan snage Uredbe (EZ) br. 2003/2003.

Ovim Zakonom stavlja se van snage postojeći Zakon o gnojivima i poboljšivačima tla te će se postaviti pravila za plasiranje neusklađenih gnojidbenih proizvoda na tržište utvrđena na nacionalnoj razini.

Također, ovim se Zakonom osigurava provedba Uredbe (EU) 2019/1009.

Uredba (EU) 2019/1009 primjenjuje se od 16. srpnja 2022. godine te je ovaj Zakon nužno donijeti u što skorijem roku radi zaprimanja EU PILOT predmeta EUP(2022) 10144 o mogućoj povredi Uredbe (EU) 2019/1009 o gnojidbenim proizvodima EU-a.

Stoga se savjetovanje s javnošću na Nacrt prijedloga Zakona o gnojidbenim proizvodima otvara na rok od 8 dana obzirom da se osigurava implementacija Uredbe (EU) 2019/1009 u dijelu nadzora nad tržištem i kontrole gnojidbenih proizvoda.